ועדת הכספים, כנסת 17, פרוטוקול מספר 451, 2007-07-04 10:30

סטס מיסז'ניקוב: בוקר טוב, אני מתכבד לפתוח את הישיבה.

ראובן ריבלין: אדוני היושב ראש, הצעה לסדר; הואיל שאנו בקיאים בחוק, אנו רוצים לשאול את השר האם הוא מסכים לחוק.

דוד טל: אני חושב שאם רוצים לא להשחית זמן, בואו נעבור להצבעה.

סטס מיסז'ניקוב: רן, בשתי מילים, מה מהות החוק?

רן כהן: אדוני היושב ראש, אדוני השר, מהות החוק, האם לתת בידי שר החקלאות במסגרת של 4.99 מיליון ₪ לעודד ישראלים לעבוד בחקלאות ולעודד תחליף עתידי לפחות של עובדים זרים בחקלאות.

סטס מיסז'ניקוב: למה בחוק?

סטס מיסז'ניקוב: למה לא נסדיר עכשיו שוועדת הכספים קוראת לממשלה- -

רן כהן: כי חמש שנים האוצר מבטיח ומעולם לא נתן שקל אחד לעודד ישראלים לעבוד בחקלאות.

ראובן ריבלין: חבר הכנסת רן כהן שקל את הצעתך הרבה פעמים, וכל פעם הסכים לה עד שהבין שבלי חוק זה לא יעבור.

סטס מיסז'ניקוב: אדוני השר, בבקשה.

שלום שמחון: העובדה שאני כאן ועמדת הקואליציה אחרת, זה לא משנה את היכולת שלי לומר את עמדתי האישית והמקצועית.

שלום שמחון: לדעתי האישית והמקצועית, החוק הזה נכון, חיוני ויכול לעודד ישראלים לעבוד בחקלאות.

דוד טל: אתה יכול להסביר, אדוני השר, למה האוצר מתנגד?

שלום שמחון: אין סיכוי שיהיה הסדר שיימשך לאורך זמן של עידוד ישראלים לעבודה בחקלאות בלי חקיקה.

שי חרמש: אי אפשר להחזיק את המקל בשני קצותיו.

שי חרמש: אי אפשר לנהל מצד אחד מערכה נגד החקלאים בכל נושא העובדים הזרים, וכל עובד זר שמגיע לארץ מניף פה דגלים אדומים וזעקות וקריאות נהי שמונעים ישראלים לעבוד בחקלאות, מוחקים את החקלאות, לוחצים את החקלאות- -

ראובן ריבלין: אתה בעד החוק?

שי חרמש: זה ברור מראש.

שי חרמש: אני מוכן להצביע נגד החוק אם ממשלת ישראל תאפשר להביא עוד 6,000 עובדים זרים.

אבישי ברוורמן: בדיון שהיה בפעם שעברה עמדתי היתה שאני תומך בהצעה של רן כהן, כי ההצעה שהגשת בתחילה לא מתבצעת, מכיוון שדרשו שתהיה משמעת קואליציונית ביקשתי שהשר יגיע.

אבישי ברוורמן: ברגע ששר החקלאות, שר בממשלת ישראל תומך בחוק הזה, אני מצביע גם בעד החוק הזה.

ראובן ריבלין: כבוד היושב ראש, סיימנו את הדיון, קבענו הצבעה היום, לאחר שנשמע את השר.

רן כהן: בישיבה הקודמת כולם נשמעו, הוועדה ביקשה לשמוע את השר.

גלית פלצור: אני לא חושבת שזו הדרך להגיע לחקיקה סוציאלית, שכן לא ניתן לעמוד במגבלה של ה-5 מיליון ₪, גם לא תהיה חלוקה צודקת, זו לא דרך לעודד ישראלים להגיע לחקלאות, כי ישראלים, ויש לי מומחיות בתחום ההגירה, לא יהיו מוכנים לבוא כשיש עובדים זרים.

רן כהן: האוצר רוצה רק עובדים זרים, רק שלא יהיו ישראליים בחקלאות.

גלית פלצור: ממש לא נכון.

אברהם דניאל: ההצעה של רן כהן נכונה, צריך לתמוך בה.

אברהם דניאל: אני נלחם בתופעה הזאת עשר שנים.

אברהם דניאל: האוצר לא עושה כלום ולא מעוניין לעשות.

שלום שמחון: גלית, כאילו השתמע שהתקציב יהיה ממשרד החקלאות.

שלום שמחון: התקציב יכול להיות מצדי גם ממשרד ראש הממשלה.

שלום שמחון: אני לא מבקש את התקציב.

שגית אפיק: מכיוון שהנוסח לא שלם אני מבקשת שתצביעו על עקרונות ותסמיכו אותי לנסח את הניסוח.

שגית אפיק: העקרונות הם שעובד ישראלי בענף החקלאות בסוגי תעסוקה שיקבע שר החקלאות בתקנות באישור הוועדה יהיה זכאי לתוספת שתהיה כפופה לתקציב של 4.9 מיליון ₪, התוספת תינתן לעובד שלפני העסקתו היה זכאי לדמי אבטלה, להבטחת הכנסת, לתשלום לפי חוק המזונות.

שגית אפיק: אני מבינה גם מחבר הכנסת רן כהן שהוא מעוניין לתת מענק נוסף גם לחייל משוחרר, גם עבודה מועדפת.

סטס מיסז'ניקוב: אני רוצה לשמוע את עמדת משרד ראש הממשלה.

יוליה איתן: בניגוד לדברים שנשמעו פה, אנו כן רוצים לעודד ישראלים לעבוד בחקלאות, צריך לתת פתרון מערכתי- -

ראובן ריבלין: רק אחרי שנחליף את הממשלה.

יוליה איתן: אנו מעוניינים כן להכניס עובדים ישראליים לשוק העבודה גם בחקלאות, אנו עמלים על תוכנית מקיפה, ועדה בראשותו של המשנה לנגיד צביקה אקשטיין, היא אמורה להגיש המלצותיה לממשלה.

יוליה איתן: אנו חושבים על תוכנית כוללנית ומעדיפים לא לתת הטבות מפוצלות מראייה כוללת.

יוליה איתן: הסבסוד עצמו עלול להתפרש- -

ראובן ריבלין: ניקח בחשבון את מה שהיא אומרת.

שלום שמחון: משרד החקלאות לא משותף בעבודה שפרופ' אקשטיין עושה – אני יודע את המסקנות עוד לפני שהוא התחיל – ומשרד החקלאות גם מתנגד לה.

שי חרמש: אקשטיין מדבר עם כולנו ומה שהשר אמר נמסר גם לי.

סטס מיסז'ניקוב: הוועדה מסמיכה את היועצת המשפטית של הוועדה, שגית אפיק, לנסח את העקרונות הכלליים שהיא דיברה עליהם.

סטס מיסז'ניקוב: אנו מעלים להצבעה את הצעת החוק של חבר הכנסת רן כהן לעידוד העסקת עובדים ישראלים בענף החקלאות, התשס"ד-2004, כ/47, מהכנסת ה-16, מי בעד?

סטס מיסז'ניקוב: מי נגד?

סטס מיסז'ניקוב: מי נמנע?

סטס מיסז'ניקוב: אושר.

דוד טל: אני מבקש רביזיה.

סטס מיסז'ניקוב: התקבל.

סטס מיסז'ניקוב: ההצבעה במועד אחר.

סטס מיסז'ניקוב: תודה רבה, הישיבה נעולה.